b'\n_START_ARTICLE_\nLiikennepolitiikka\n_START_PARAGRAPH_\nLiikennepolitiikalla tarkoitetaan eri tahojen toimenpiteit\xc3\xa4, joilla pyrit\xc3\xa4\xc3\xa4n huolehtimaan liikennepalvelujen tuottamisesta ja hankinnasta tai vaikuttamaan niihin._NEWLINE_K\xc3\xa4yt\xc3\xa4nn\xc3\xb6ss\xc3\xa4 sill\xc3\xa4 tarkoitetaan julkisen vallan keinoja ja toimenpiteit\xc3\xa4, jotka koskevat muun muassa liikenneverkkojen rakentamista, niiden kunnossapitoa ja k\xc3\xa4ytt\xc3\xb6\xc3\xa4, liikennev\xc3\xa4lineit\xc3\xa4 ja niiden k\xc3\xa4ytt\xc3\xb6\xc3\xa4, liikennek\xc3\xa4ytt\xc3\xa4ytymist\xc3\xa4, liikenteeseen kohdistuvia tariffeja, maksuja ja erityisverotusta, sek\xc3\xa4 kuljetusyrityksi\xc3\xa4 ja laitoksia.\n_START_SECTION_\nLiikenteen kulkutapaosuudet Suomessa\n_START_PARAGRAPH_\nUseimmissa Suomen kaupungeissa autoilu on p\xc3\xa4\xc3\xa4liikennemuoto. P\xc3\xa4\xc3\xa4kaupunkiseudulla, Tampereella ja Turussa joukkoliikenteen osuus on suurempi ja sit\xc3\xa4 kehitet\xc3\xa4\xc3\xa4n aktiivisesti. P\xc3\xa4\xc3\xa4kaupunkiseudulla vuonna 2005 joukkoliikenteen osuus tehdyist\xc3\xa4 matkoista oli 38\xc2\xa0%. Helsingin sis\xc3\xa4isist\xc3\xa4 keskustaan suuntautuneista matkoista 63\xc2\xa0% tehtiin julkisella liikenteell\xc3\xa4 vuonna 2007.'